**PROJEKTAS**

PATVIRTINTA

VĮ Turto banko valdybos

2023-05-31nutarimu Nr.SK2-50

**VALSTYBĖS ĮMONĖS TURTO BANKO ATITIKTIES UŽTIKRINIMO POLITIKA**

**I SKYRIUS**

**BENDROSIOS NUOSTATOS**

1. Valstybės įmonės Turto banko atitikties užtikrinimo politika (toliau – **Politika**) nustato atitikties užtikrinimo sistemos struktūrą, užtikrinančią veiksmingą atitikties funkciją valstybės įmonėje Turto banke (toliau – **Turto bankas**), teisėtą, sąžiningą ir skaidrią Turto banko kasdieninę veiklą, apsaugančią nuo neigiamo poveikio ir/ar žalos Turto bankui, aplinkai ir/ar kitiems tretiesiems asmenims.
2. Politikoje vartojamos sąvokos turi būti suprantamos ir aiškinamos, kaip nurodyta toliau:

|  |  |
| --- | --- |
| * 1. **Atitiktis** | Turto banko vykdomų Veiklos procesų ir kitų veiksmų, kurie nėra apibrėžti Veiklos procesuose, vidaus teisės aktų bei kitų teisinę galią turinčių vidaus dokumentų atitikimas Reikalavimams |
| * 1. **Atitikties užtikrinimo sistema** | Politikoje ir Politikos įgyvendinimo apraše nurodytų nuostatų, sąlygų ir Reikalavimų visuma, kurių tinkamas vykdymas sukuria sistemą, skirtą užtikrinti Veiklos procesų ir kitų veiksmų, kurie nėra apibrėžti procesuose, Atitiktį |
| 2.3. **Atitikties užtikrinimo politika** arba **Politika** | Ši Valstybės įmonės Turto banko atitikties užtikrinimo politika, su visais pakeitimais ir papildymais (jei tokių būtų) |
| 2.4. **Atitikties užtikrinimo politikos įgyvendinimo aprašas** arba **Aprašas** | Atitikties užtikrinimo politikos įgyvendinimo aprašas – tai Politikos taikymo Turto banko vidinis teisės aktas, kuriame detalizuojamos ir sukonkretinamos Politikos normos, reglamentuojamas jų įgyvendinimas |
| 2.5. **Atitikties užtikrinimas** | Atitikties užtikrinimo sistemos dalyvių atliekamos funkcijos, siekiant užtikrinti tinkamą Reikalavimų laikymąsi |
| 2.6. **Atitikties pažeidimas** | Tai tokia situacija, kai Veiklos procesai ir kiti veiksmai, kurie nėra apibrėžti Veiklos procesuose, vidiniai teisės aktai bei kiti teisinę galią turintys vidaus dokumentai neatitinka Reikalavimų, o taip pat bet kokio pobūdžio Reikalavimų neįgyvendinimas ir nesilaikymas, kai dėl to gali kilti ir/ar kyla neigiamas poveikis ir/ar žala Turto bankui, aplinkai ir/ar tretiesiems asmenims |
| 2.7. **Atitikties pažeidimo rizika** | Rizika, kylanti dėl Atitikties pažeidimo |
| 2.8. **Darbuotojas, atsakingas už Atitikties užtikrinimą** | Turto banko generalinio direktoriaus įsakymu paskirtas darbuotojas, atsakingas už Atitikties užtikrinimą |
| 2.9. **Reikalavimai** | Išorės ir/ar vidaus teisės aktų reikalavimai Veiklos procesams ir kitiems veiksmams, kurie nėra apibrėžti Veiklos procesuose, vidaus teisės aktams bei kitiems teisinę galią turintiems vidaus dokumentams |
| 2.10. **Veiklos procesas (-ai)** | Tarpusavyje susijusių veiksmų (ar veiksmų etapų) visuma, prasidedanti konkrečiu įvykiu, atliekama logiška seka ir pasibaigianti sukurtu naudingu rezultatu, pateikiamu išorės arba Turto banko struktūriniam padaliniui (vidaus klientui), kuri Turto banko vidaus teisės aktuose vadinama procesu, ir kiti veiksmai, kurie nėra apibrėžti Veiklos procesuose |

1. Atitikties užtikrinimo sistemos **pagrindiniai tikslai** yra:
   1. užtikrinti Reikalavimų laikymąsi ir jų tinkamą įgyvendinimą;
   2. užtikrinti Turto banko Veiklos procesų teisėtumą ir tinkamumą;
   3. nuolat mažinti Atitikties pažeidimų skaičių Turto banke;
   4. užtikrinti, kad dėl Atitikties pažeidimu nebūtų sukeltas neigiamas poveikis ir/ar žala Turto banko veiklai, aplinkai ir/ar kitiems tretiesiems asmenims;
   5. nustatyti Turto banko struktūrinių padalinių, jų vadovų, funkcinių vadovų ir darbuotojų funkcijas ir atsakomybes Atitikties užtikrinimo sistemoje;
   6. skatinti bei įpareigoti Turto banko darbuotojus laikytis Reikalavimų.

**II SKYRIUS**

**ATITIKTIES UŽTIKRINIMO PRINCIPAI**

1. Atitikties užtikrinimas Turto banke yra vykdomas, remiantis šiais **pagrindiniais principais**:
   1. **„Trijų linijų modelio“ principu**, kuris reiškia, kad Turto banke Atitiktis yra užtikrinama trimis skirtingais lygiais:

**I linija** apima tas Atitikties užtikrinimo funkcijas, kurias vykdant yra identifikuojamos rizikos (įskaitant ir Atitikties pažeidimų rizikas) bei nustatomos ir įgyvendinamos rizikų valdymo priemonės, siekiant užtikrinti Atitiktį ir užkirsti kelią Atitikties pažeidimų atsiradimui ateityje;

**II linija** apima Atitikties koordinavimo funkcijas, kurias atliekant vykdomas Atitikties užtikrinimo, įskaitant rizikų valdymą, vertinimas, teikiamos papildomos ekspertinės žinios, parama, stebėsena ir atliekama rizikos valdymo tinkamumo ir efektyvumo analizė;

**III linija** apima funkcijas, kurios užtikrina nepriklausomą pirmųjų dviejų linijų veiklos auditą bei rizikų (įskaitant ir Atitikties pažeidimų rizikas) valdymo įvertinimą, apima funkcijas, kurios užtikrina nepriklausomą ir objektyvų Atitikties užtikrinimą bei konsultacijas dėl Turto banko Atitikties užtikrinimo sistemos, rizikos valdymo tinkamumo ir efektyvumo.

* 1. **Keturių akių principu** – svarbiausiuose Atitikties užtikrinimo veiksmuose privalo dalyvauti ne mažiau kaip du darbuotojai;
  2. **Veiklos dokumentavimo ir atsekamumo principu** – visoje Atitikties užtikrinimo sistemoje turi būti užtikrinama, kad visi esminiai sprendimai ir veiksmai būtų tinkamai užfiksuoti ir nustatyta tvarka ir terminais saugomi, tokiu būdu sudarant prielaidas atliktų veiksmų atsekamumui, kontrolei bei Atitikties užtikrinimo sistemos tobulinimui;
  3. **Atitikties funkcijos nepriklausomumo principu** – kiti Turto banko struktūriniai padaliniai ir jų vadovai, funkciniai vadovai negali duoti nurodymų ar kitaip daryti įtakos tiems Turto banko darbuotojams, kurie vykdo Atitikties užtikrinimo funkciją;
  4. **Teisėtumo, sąžiningumo ir skaidrumo principu** – kuris reiškia, kad Atitiktis Turto banke turi būti užtikrinama teisėtu, sąžiningu ir skaidriu būdu, nuolat stebima, renkama ir visiems Atitikties užtikrinimo sistemos dalyviams pagal jų funkcijas atskleidžiama informacija apie Atitikties pažeidimus, rizikas ir atsiradimo priežastis bei kitas aplinkybes, apie rizikas, susijusias su Reikalavimų nesilaikymu Turto banke;
  5. **Gerosios praktikos ir tobulinimo principu** – Atitikties užtikrinimas yra nuolat tobulinamas ir gerinamas procesas, todėl turi būti atsižvelgiama į geriausią viešojo ir privataus sektoriaus taikomą praktiką Atitikties užtikrinimo sistemoje;
  6. **Informacijos aktualumo ir patikimumo principu** – Atitikties valdymas grindžiamas aktualiais duomenimis, stebėjimu, patirtimi ir ekspertiniu vertinimu;
  7. **Integralumo principu** – Atitikties užtikrinimo sistema yra vieninga Turto banko kasdienės veiklos dalis, neatsiejama nuo Veiklos procesų, grindžiama Reikalavimais.

1. Siekiant, kad Turto banke Atitikties užtikrinimo sistema veiktų tinkamai ir efektyviai, privalo būti laikomasi visų aukščiau nurodytų principų.

**III SKYRIUS**

**ATITIKTIES UŽTIKRINIMO SISTEMOS DALYS, DALYVIAI, JŲ FUNKCIJOS IR ATSAKOMYBĖ**

1. Atitikties užtikrinimo sistema Turto banke susideda iš šių **pagrindinių dalių**:
   1. esamos Atitikties priežiūra, palaikymas ir gerinimas;
   2. Turto banko veikloje aktualių išorės teisės aktų pokyčių, o taip pat naujų teisės aktų, turinčių svarbią reikšmę Atitikties užtikrinimui, stebėjimas, informavimas apie juos suinteresuotų Turto banko struktūrinių padalinių vadovus ar jų paskirtus atsakingus darbuotojus;
   3. Atitiktį pažeidžiančių ar galimai pažeisiančių veiksnių (Atitikties pažeidimų rizikų, grėsmių ir pan.) nustatymas ir jų šalinimo koordinavimas;
   4. Veiklos procesų pritaikymas prie pasikeitusių Reikalavimų, kurie svarbūs Atitikties užtikrinimui;
   5. Periodinis Turto banko Veiklos procesų, vidaus teisės aktų bei kitų teisinę galią turinčių dokumentų atitikimo Reikalavimams vertinimas, rekomendacijų dėl Reikalavimų taikymo teikimas;
   6. Darbuotojų mokymai, konsultacijos ir metodinė pagalba;
   7. Atitikties užtikrinimo sistemos veiksmingumo kontrolė ir matavimas.
2. Turto banko Atitiktis yra užtikrinama:
   1. Turto banko lygiu;
   2. Atitinkamų struktūrinių padalinių (departamento, skyriaus, grupės) lygiu;
   3. Veiklos procesų lygiu.
3. **Pagrindiniai Atitikties užtikrinimo dalyviai ir jų funkcijos:**
   1. **Valdyba:**
      1. tvirtina Politiką, priima sprendimus ją keisti, atnaujinti ir papildyti;
      2. vykdo kasmetinę Atitikties užtikrinimo sistemos stebėseną.
   2. **Generalinis direktorius:**
      1. užtikrina Turto banko valdybos patvirtintos Politikos įgyvendinimą Turto banko veikloje;
      2. skiria Darbuotoją, atsakingą už Atitikties užtikrinimą;
      3. užtikrina, kad Atitikties užtikrinimo sistema veiktų efektyviai ir tinkamai;
      4. tvirtina Politikos įgyvendinimo tvarkos aprašą;
      5. skiria reikiamus resursus Atitikties užtikrinimui;
      6. skatina ir įpareigoja Darbuotojus laikytis Reikalavimų.

8.3. **Vidaus audito skyrius:**

8.3.1. atlieka patikrinimus dėl šios Politikos nuostatų įgyvendinimo;

8.3.2. vertina, nagrinėja, analizuoja Atitikties užtikrinimo sistemos įgyvendinimą bei teikia rekomendacijas, siūlymus ir pastabas dėl vidaus auditų metu nustatytų trūkumų išsprendimo.

8.4. **Departamentų direktoriai, skyrių, grupių ir funkciniai vadovai**:

8.4.1. užtikrina vadovaujamo struktūrinio padalinio veiklos ir vidaus dokumentų Atitiktį, Atitikties užtikrinimo sistemos tinkamą veikimą;

8.4.2. užtikrina, kad Atitikties pažeidimai būtų išnagrinėti laiku ir tinkamai;

8.4.3. atsako už jų vadovaujamų padalinių ir/ar darbuotojų veiksmus Atitikties užtikrinimo sistemoje;

8.4.4. atlieka kitus veiksmus, kurie detalizuojami šioje Politikoje ir kituose Turto banko vidaus dokumentuose.

8.5. **Veiklos procesų vadovai**:

8.5.1. užtikrina Atitikties užtikrinimo sistemos tinkamą veikimą Veiklos procesuose, už kuriuos jis atsakingas;

8.5.2. užtikrina, kad Atitikties pažeidimai būtų išnagrinėti laiku ir tinkamai;

8.5.3. atlieka kitus veiksmus, kurie detalizuojami šioje Politikoje ir kituose Turto banko vidaus dokumentuose.

8.6. **Darbuotojas, atsakingas už Atitikties užtikrinimą**:

8.6.1. atsako už Atitikties užtikrinimo sistemos įdiegimą, palaikymą ir tobulinimą;

8.6.2. stebi ir vertina Veiklos procesų, vidaus teisės aktų bei kitų teisinę galią turinčių dokumentų atitikimą Reikalavimams;

8.6.3. stebi ir vertina Atitikties pažeidimų rizikas, teikia pastabas ir pasiūlymus dėl Atitikties užtikrinimo sistemos efektyvumo ir veiksmingumo, jos kontrolės ir matavimo;

8.6.4. teikia pastabas ir pasiūlymus dėl Politikos nuostatų keitimo, Politikos nuostatų įgyvendinimui reikalingų Turto banko vidaus teisės aktų parengimo;

8.6.5. teikia siūlymus Vidaus audito skyriui dėl patikrinimų atskirais Politikos įgyvendinimo klausimais;

8.6.6. kasmet atsiskaito valdybai apie Atitikties užtikrinimą;

8.6.7. organizuoja ir vykdo darbuotojų mokymus Atitikties užtikrinimo klausimais;

8.6.8. teikia konsultacijas ir metodinę pagalbą Atitikties užtikrinimo klausimais darbuotojams;

8.6.9. gavęs pranešimą apie pastebėtą Atitikties pažeidimą, užregistruoja jį Atitikties pažeidimų registre;

8.6.10. užtikrina Turto banko veikloje aktualių išorės teisės aktų pokyčių, o taip pat naujų teisės aktų, turinčių svarbią reikšmę Atitikties užtikrinimui, stebėjimo ir informavimo apie juos sistemos sukūrimą ir veikimą;

8.6.11. turi teisę naudotis visa Turto banko informacija, gauti iš visų Turto banko struktūrinių padalinių vadovų ir darbuotojų Atitikties užtikrinimui reikalingus rašytinius ir žodinius paaiškinimus;

8.6.12. atlieka kitus veiksmus, kurie detalizuojami šioje Politikoje ir kituose Turto banko vidaus dokumentuose.

8.7. **Darbuotojai**:

8.7.1. kasdienėje veikloje vadovaujasi jų funkcijų atlikimui taikomais Reikalavimais;

8.7.2. pagal savo atliekamas pareigas prisiima atsakomybę dėl tinkamo Reikalavimų laikymosi;

8.7.3. netoleruoja Atitikties pažeidimų, nedelsiant informuoja savo tiesioginį vadovą ir Darbuotoją, atsakingą už Atitikties užtikrinimą, apie pastebėtus Atitikties pažeidimus;

8.7.4. dalyvauja mokymuose dėl Atitikties užtikrinimo;

8.7.5. atlieka kitus veiksmus, kurie detalizuojami šioje Politikoje ir kituose Turto banko vidaus dokumentuose.

1. Atitikties užtikrinimo sistemos tinkamą veikimą bei aukščiau nurodytų principų laikymąsi aukščiausiu lygiu užtikrina Turto banko generalinis direktorius, departamentų direktoriai, skyrių, grupių ir funkciniai vadovai, imdamiesi atitinkamų organizacinių priemonių (įsakymai, nurodymai, pavedimai).
2. Atitiktis yra įgyvendinama visų Turto banko darbuotojų, darbuotojai patys užtikrina Atitiktį savo kuruojamose ir/ar vykdomose kasdienėse veiklose.

**IV SKYRIUS**

**ATITIKTIES PAŽEIDIMAI**

11. Atitikties pažeidimai privalo būti šalinami nedelsiant ir stengiamasi kaip įmanoma greičiau užtikrinti Atitiktį Turto banke.

12. Visi Turto banko darbuotojai, pastebėję Atitikties pažeidimą, privalo nedelsiant apie tai pranešti atitinkamos Veiklos proceso, padalinio ar funkciniam vadovui ir Darbuotojui, atsakingam už Atitikties užtikrinimą.

13. Visi Atitikčių pažeidimai turi būti registruojami Atitikčių pažeidimų registre.

14. Pastebėjus Atitikties gerinimo ar tobulinimo galimybes, apie tai turėtų būti informuojamas Darbuotojas, atsakingas už Atitikties užtikrinimą, ir atitinkamo Veiklos proceso ar struktūrinio padalinio vadovas, kurių pareiga yra įvertinti, ar siūlomos Atitikties gerinimo ir tobulinimo galimybės būtų veiksmingos ir prisidėtų prie efektyvesnio Atitikties užtikrinimo Turto banke.

15. Kiti asmenys, kurie pastebi ar nustato Atitikties pažeidimus, yra raginami apie juos pranešti Turto banko interneto puslapyje nurodytu telefono numeriu, elektroninio pašto adresu ar paštu arba atvykti į Turto banką ir kreiptis į Darbuotoją, atsakingą už Atitikties užtikrinimą.

**V SKYRIUS**

**BAIGIAMOSIOS NUOSTATOS**

16. Politika ne rečiau kaip kartą per trejus metus turi būti peržiūrima, ir esant poreikiui atnaujinama, siekiant užtikrinti dokumento aktualumą.

17. Politikos peržiūrą ir (arba) pakeitimus gali inicijuoti Turto banko valdyba, generalinis direktorius, struktūrinių padalinių vadovai bet kuriuo metu, kai yra nustatomi esminiai Atitikties užtikrinimo sistemos trūkumai ar reikšmingi įvykiai, kurie gali neigiamai paveikti įmonės veiklą.

18. Už Politikos priežiūrą ir atnaujinimą atsakingas Darbuotojas, atsakingas už Atitikties užtikrinimą.

19. Politika turi būti skelbiama Turto banko Intraneto svetainėje.

\_\_\_\_\_\_\_\_\_\_\_\_\_\_\_